დრედი
„დრედი“ (ინგლ. Dredd) — 2012 წლის მოქმედებითი სამეცნიერო ფანტასტიკური ფილმი, რომლის რეჟისორია პიტ ტრევისი, პროდიუსერები არიან ენდრიუ მაკდონალდი, ალონ რაიხი და ალექს გარლანდი, რომელიც აგრეთვე ფილმის სცენარისტია. მუსიკა ეკუთვნის პოლ ლეონარდ-მორგანს. მონაწილეობენ კარლ ურბანი, ოლივია თირბლი, ვუდ ჰარისი, ლენა ჰიდი და სხვები. ფილმი დაფუძნებულია ჯონ ვაგნერისა და კარლოს ესკერას კომიქსზე „მსაჯული დრედი“. მოქმედება ვითარდება ანტიუტოპიურ მეგაპოლისში სახელად მეგა-სიტი ერთი, რომელიც მდებარეობს პოსტაპოკალიპტიკურ უდაბნოში. სიუჟეტის ცენტრშია მსაჯული დრედი — სამართალდამცავი, რომელსაც მინიჭებული აქვს მოსამართლის, ნაფიცი მსაჯულისა და პროკურორის უფლებამოსილება. დრედს და მის ახალბედა პარტნიორს, მსაჯულ ანდერსონს, დავალებული აქვთ ქალაქში არსებულ 200-სართულიან საცხოვრებელ კორპუსში წესრიგის დამყარება და მის მაცხოვრებელ, „დედას“ ზედმეტსახელით ცნობილ გავლენიან ნარკობარონთან გამკვლავება. გარლანდი სცენარზე მუშაობას ჯერ კიდევ 2006 წელს შეუდგა. ფილმის წარმოება ითავა ბრიტანულმა კომპანია DNA Films-მა Reliance Entertainment და IM Global-თან პარტნიორობით. გადაღებები დაიწყო 2008 წლის ნოემბერში და ძირითადად მიმდინარეობდა კეიპტაუნსა და იოჰანესბურგში. 2012 წელს მწარმოებლებმა დაადასტურეს, რომ ფილმი იქნებოდა „მსაჯული დრედის“ კომიქსის ახალი კინოადაპტაცია და არა 1995 წელს გამოსული კინოადაპტაციის, „მსაჯული დრედის რიმეიკი, რომელშიც სილვესტერ სტალონე მონაწილეობს. ფილმს გაერთიანებულ სამეფოში დისტრიბუცია გაუწია Entertainment Film Distributors-მა, აშშ-ში — Lionsgate-მა. პრემიერა გაიმართა 2013 წლის 11 ივლისს San Diego Comic-Con-ზე, აშშ-ში. იმავე წლის 6 სექტემბერს იგი აგრეთვე ნაჩვენები იქნა Toronto International Film Festival-ზე. კინოთეატრებში პირველად აჩვენეს გაერთიანებულ სამეფოში 7 სექტემბერს, მსოფლიოს მასშტაბით — 21 სექტემბერს, ხოლო სამხრეთ აფრიკაში — 28 სექტემბერს. „დრედს“ წილად ხვდა დადებითი შეფასებები კინოკრიტიკოსებისაგან, მათ ძირითადად შეაქეს ვიზუალური ეფექტები და მსახიობთა შესრულება, თუმცა ამავე დროს, გააკრიტიკეს იგი გადაზეტმეტებული ძალადობისა და სატირული ელემენტების არ ქონის გამო, რომელიც ჭარბადა ასახული კომიქსში. საერთო განხილვების საიტ Rotten Tomatoes-ზე, მისი მთლიანი რეიტინგია 79 % (161 მიმოხილვაზე დაყრდნობით). დადებითი შეფასებების მიუხედავად, მისმა შემოსავალმა მხოლოდ და მხოლოდ 41.5 მილიონი აშშ დოლარი შეადგინა, თუმცა ფინანსური მოგება კინოგაქირავებაში მოიპოვა. მას შემდეგ „დრედი“ მიჩნეულია საკულტო ფილმად. კინოთეატრებში განცდილი კომერციული კრახის შემდეგ, „დრედის“ მეორე ნაწილის გადაღება ეჭქვეშ დადგა, თუმცა კინოგაქირავებაში მიღებულმა მოგებამ და გულშემატკივართა დაჟინებულმა თხოვნამ დააფიქრა მწარმოებელი გაგრძელების შექმნაზე.